[Foto’s] Dwelmlaboratorium in spogwoonbuurt in Jhb ontdekDie pilvormingsmasjien en emmers met chemikalieë. Foto: Valke Lt. Robert Netshiunda, woordvoerder van die Valke, het gesê dwelms ter waarde van meer as R20 miljoen is gevind. Die Valke het die huis in Clevelandstraat in Sandhurst, Sandton, ŉ paar weke lank dopgehou nadat hulle ŉ wenk ontvang het oor verdagte aktiwiteite by die huis. “Gedurende die klopjag het twee verdagtes oor die hoë muur om die eiendom gespring in ŉ poging om te vlug. Een is in hegtenis geneem, terwyl die ander ontsnap het,” het Netshiunda gesê. “Die Valke volg sterk leidrade op om hom en waarskynlik talle ander, agter tralies te sit.” Netshiunda het gesê duisende Mandrax-tablette, die kalmeermiddel methaqualone, ŉ onbekende vloeistof, poeierchemikalieë en ŉ pilvormingsmasjien is in die huis en die kothuis op die erf gekry. Die 28-jarige man wat in hegtenis geneem is, sal Maandag in die Wynburg-landdroshof verskyn.